b'\n_START_ARTICLE_\nSinine\n_START_SECTION_\nSinine s\xc3\xbcmbolina\n_START_PARAGRAPH_\nSinine s\xc3\xbcmboliseerib rahu, harmooniat ja tasakaalu. Sinine on vaikuse, konservatiivsuse ja truuduse s\xc3\xbcmbol. Samuti s\xc3\xbcmboliseerib sinine taevast, vett ja jahedust. Sinine on t\xc3\xb5e v\xc3\xa4rv, kuna p\xc3\xa4rast pilvede hajumist tuleb alati esile sinine taevas, vihjates avalikuks saanud t\xc3\xb5ele.\n_START_SECTION_\nAjalugu\n_START_PARAGRAPH_\n\xc5\xa0otimaal kuni 9. sajandini elanud piktid v\xc3\xa4rvisid oma keha siniseks, et lahingutes hirmsamad v\xc3\xa4lja n\xc3\xa4ha. See on \xc3\xbcks p\xc3\xb5hjuseid, miks roomlased pidasid sinist barbarite v\xc3\xa4rviks.\n_START_SECTION_\nAstronoomia\n_START_PARAGRAPH_\nTaevas on seet\xc3\xb5ttu sinine, et \xc3\xb5humolekulid hajutavad Rayleigh\' hajumise t\xc3\xb5ttu sinist valgust ligi 10 korda tugevamini kui punast valgust ja t\xc3\xa4nu Ramani hajumisele on see efekt meile n\xc3\xa4htav.\n_START_SECTION_\nBioloogia\n_START_PARAGRAPH_\nSinivetikad (ehk sinikud) on maailma vanimad elusorganismid. _NEWLINE_Sinivaal on suurim imetaja, mis kunagi maakeral elanud._NEWLINE_Vene sinine kass on kassit\xc3\xb5ug._NEWLINE_Sinikala (Pomatomus saltarix) on sinikalaliste (Pomatomus) sugukonna ainus liik._NEWLINE_Siniraag (ladina keeles Coracias garrulus) on ainuke Eestis elav siniraaglaste sugukonda kuuluv lind.\n_START_SECTION_\nMis annab taimedele sinise v\xc3\xa4rvuse\n_START_PARAGRAPH_\n\xc3\x9ched taimedele sinist v\xc3\xa4rvust andvatest \xc3\xbchenditest on antots\xc3\xbcaanid (kreeka keele: anthos \'\xc3\xb5is\' ja kyanos \'sinine\'). N\xc3\xa4iteks mustika- ja pohlamarjadele, samuti p\xc3\xb5drakanepi ja paljude teiste roosade, punaste ja siniste \xc3\xb5itega taimede kroonlehtedele annavad v\xc3\xa4rvi just need vees lahustuvad pigmendid._NEWLINE_V\xc3\xa4rv (mis v\xc3\xb5ib peale sinise olla ka spektriosa vahemikus \xc3\xb5rnroosast kuni mustjaslillani) ja selle intensiivsus s\xc3\xb5ltub nii pigmendi kontsentratsioonist kui ka sellest, millised paljudest v\xc3\xb5imalikest antots\xc3\xbcaanide alg\xc3\xbchenditest antud taimes v\xc3\xb5i taime osas esinevad. Tavaliselt annab v\xc3\xa4rvuse erinevate antots\xc3\xbcanidiinide kombinatsioon, mis n\xc3\xa4iteks mustika puhul on delfinidiin, ts\xc3\xbcanidiin, petunidiin, peonidiin ja malvidiin.\n_START_SECTION_\nGeograafia\n_START_PARAGRAPH_\nSinine Niilus on j\xc3\xb5gi Aafrikas. Hartumis \xc3\xbchineb Sinine Niilus Valge Niilusega, moodustades Niiluse.\n_START_SECTION_\nKeemia\n_START_PARAGRAPH_\nVedel hapnik on sinakat v\xc3\xa4rvi._NEWLINE_Sinihape on vesinikts\xc3\xbcaniidhappe triviaalnimetus. Tegemist on v\xc3\xa4rvitu vedelikuga, mis m\xc3\xb5jub loomorganismidele tugev m\xc3\xbcrgina. Inimesele surmav kogus sinihapet on 50\xe2\x80\x9360 mg.\n_START_SECTION_\nKeraamika\n_START_PARAGRAPH_\n\xc4\xb0zniki keraamika on T\xc3\xbcrgis 15.\xe2\x80\x9318. sajandil valmistatud keraamika, mis sai oma nime keraamikakeskuse \xc4\xb0zniki (Nikaia) linna j\xc3\xa4rgi. Maalingud tehti p\xc3\xb5hiliselt siniste, punaste ja roheliste v\xc3\xa4rvitoonidega.\n_START_SECTION_\nKunst\n_START_PARAGRAPH_\nPablo Picasso t\xc3\xb6id on kategoriseeritakse sageli erinevatesse perioodesse. Tema sinist perioodi (1901\xe2\x80\x931904) iseloomustab s\xc3\xbcngus. Sinisetoonilised maalid on m\xc3\xb5jutatud peamiselt tema Hispaanias olemisest ja reisimisest, s\xc3\xbcgavat m\xc3\xb5ju t\xc3\xb6\xc3\xb6dele avaldab ka tema l\xc3\xa4his\xc3\xb5bra surm. Piltidel kujutatakse akrobaate, arlekiine, prostituute ja vaeseid. Eriti iseloomulik on sel perioodil v\xc3\xa4givaldse anatoomia kujutamine._NEWLINE_Sinine periood esineb ka teistel kunstnikel, n\xc3\xa4iteks Leonardo da Vincil, Joan Mir\xc3\xb3l, Yves Kleinil, Katsushika Hokusail ja paljudel teistel kunstnikel. Kuna see periood esineb sageli kunstnike viimastel eluaastatel, siis on oletatud, et selle p\xc3\xb5hjuseks on vanaduses sageli esinev silma sarvkesta kollaseks t\xc3\xb5mbumine, mis m\xc3\xb5jutab v\xc3\xa4rvustaju._NEWLINE_Der Blaue Reiter (saksa Sinine Ratsanik) oli kunstnike \xc3\xbchendus Saksamaal 20. sajandi algul. Tegemist oli Die Br\xc3\xbccke k\xc3\xb5rval t\xc3\xa4htsaima ekspressionistide r\xc3\xbchmitusega. R\xc3\xbchmituse l\xc3\xb5id M\xc3\xbcnchenis 1909. aastal Alexej von Jawlensky ja Vassili Kandinsky. R\xc3\xbchmituse nimi tulenes Kandinsky piltidel korduvalt esinenud sinise ratsaniku motiivi t\xc3\xb5ttu.\n_START_SECTION_\nMeditsiin\n_START_PARAGRAPH_\nSinine leht ...\n_START_SECTION_\nMeelelahutus\n_START_PARAGRAPH_\nM\xc3\xb5ne filmi pealkirjas on s\xc3\xb5na "sinine", n\xc3\xa4iteks "Sinine Hawaii", "Sinine laguun" ja "S\xc3\xbcgav sinine meri", eesti filmidest "Agent Sinikael".\n_START_SECTION_\nM\xc3\xbctoloogia\n_START_PARAGRAPH_\nHopi Indiaalaste Sinine T\xc3\xa4ht Kachina https://www.youtube.com/watch?v=t0U1JSM2TUI\n_START_SECTION_\nPersonaalia\n_START_PARAGRAPH_\nSiniverelisteks kutsuti aristokraate, kuna usuti, et nad on \xc3\xbclemast rassist ja nende veri ongi sinine.\n_START_SECTION_\nP\xc3\xa4evad\n_START_PARAGRAPH_\nEsmasp\xc3\xa4eva on tihti nimetatud siniseks. P\xc3\xb5hjuseks sellele on peetud siner\xc3\xb5ika (Isatis tinctoria) kasutamist riideesemete siniseks v\xc3\xa4rvimisel. Nimelt vajas sellest taimest saadud sinine v\xc3\xa4rvaine riidematerjali v\xc3\xa4rvimiseks uriini ning tulemus oli parem kui uriin sisaldas alkoholi. V\xc3\xa4rvitav kangas pidi v\xc3\xa4hemalt pool \xc3\xb6\xc3\xb6p\xc3\xa4eva siner\xc3\xb5ika-uriinileotises ligunema ja v\xc3\xa4rv ilmus esile alles p\xc3\xa4rast seda, kui kangas oli t\xc3\xbckk aega \xc3\xb5huga kokku puutunud. Tavaliselt pandi kangas likku p\xc3\xbchap\xc3\xa4eval ja esmasp\xc3\xa4eval magasid kangav\xc3\xa4rvijad tihti peat\xc3\xa4it v\xc3\xa4lja. Seet\xc3\xb5ttu t\xc3\xa4hendab saksa keeles ka s\xc3\xb5napaar blau werden (\'siniseks saama\') purju j\xc3\xa4\xc3\xa4mist.\n_START_SECTION_\nReligioon\n_START_PARAGRAPH_\nHindude jumala Vi\xc5\xa1nu inkarnatsiooni Ramat kujutatakse tavaliselt sinise nahaga. Sinine v\xc3\xa4rv sobib Vi\xc5\xa1nule h\xc3\xa4sti, kuna see s\xc3\xbcmboliseerib taeva m\xc3\xb5\xc3\xb5tmatust. Sinise nahaga kujutatakse ka Kri\xc5\xa1nat, mis on teine Vi\xc5\xa1nu ilmumiskuju._NEWLINE_Sinist v\xc3\xa4rvi kasutatakse liturgias neitsi Maarjaga seotud t\xc3\xa4htp\xc3\xa4evade puhul.\n_START_SECTION_\nSport\n_START_PARAGRAPH_\nOl\xc3\xbcmpialipp koosneb viiest ol\xc3\xbcmpiar\xc3\xb5ngast, millest \xc3\xbcks on sinine.\n_START_SECTION_\nTehnoloogia\n_START_PARAGRAPH_\nRGB-mudelis kasutatakse kolme p\xc3\xb5hiv\xc3\xa4rvust: R (punane, red), G (roheline, green) ja B (sinine, blue)._NEWLINE_\xc5\xa0oti leiutaja John Logie Baird demonstreeris 1928. aastal Londonis esimest korda v\xc3\xa4rvitelevisiooni \xc3\xbclekannet. N\xc3\xa4ha oli sinine ja punane sall, politseiniku kiiver, keelt n\xc3\xa4itav mees, h\xc3\xb5\xc3\xb5guv sigaretiots, lillekimp._NEWLINE_1996. aastal saavutas IBM-i malearvuti Deep Blue esimese arvutina v\xc3\xb5idu malemaailmameistri \xc3\xbcle. Deep Blue alistas Garri Kasparovi. Siiski v\xc3\xb5itis Kasparov 3 ja viigistas 2 m\xc3\xa4ngu. _NEWLINE_Ts\xc3\xbcanomeeter on instrument, mida kasutatakse taevasina m\xc3\xb5\xc3\xb5tmiseks.\n_START_SECTION_\nV\xc3\xa4\xc3\xa4riskivid\n_START_PARAGRAPH_\nSafiir (Al\xe2\x82\x82O\xe2\x82\x83) on trigonaalne, enamasti sinaka v\xc3\xa4rvusega mineraal, korundi erim. Safiir on tuntud v\xc3\xa4\xc3\xa4riskivina. Safiir s\xc3\xbcmboliseerib oma sinaka v\xc3\xa4rvuse t\xc3\xb5ttu taevasina, m\xc3\xb5ttes\xc3\xbcgavust ja k\xc3\xb5lbelist puhtust._NEWLINE_Lasuriit on sinine kivim. Mesopotaamias kasutati lasuriiti templilageda kaunistamiseks, kuna lasuriit s\xc3\xbcmboliseeris taevast. Hiinas on aga lasuriidiga silmahaigusi ravitud, kuna kivim s\xc3\xbcmboliseeris n\xc3\xa4gemist ja seet\xc3\xb5ttu peeti seda silmadele ravitoimet avaldavaks. _NEWLINE_T\xc3\xbcrkiis on sinaka v\xc3\xa4rvusega v\xc3\xa4\xc3\xa4riskivi.\n_START_SECTION_\nSinise m\xc3\xb5ju inimps\xc3\xbc\xc3\xbchikale\n_START_PARAGRAPH_\nKuna v\xc3\xa4rvilt sinine toit \xc3\xa4ratab k\xc3\xb5ige v\xc3\xa4hem s\xc3\xb6\xc3\xb6giisu, on looduslik toit harva sinine. Sinise v\xc3\xa4rvi s\xc3\xb6\xc3\xb6giisu p\xc3\xa4rssivast toime n\xc3\xa4itena v\xc3\xb5ib tuua M\xc3\xa4etaguse m\xc3\xb5isa s\xc3\xb6\xc3\xb6gisaali, mille lae lasi m\xc3\xb5isnik siniseks v\xc3\xb5\xc3\xb5bata, et v\xc3\xa4hendada k\xc3\xbclaliste liigset s\xc3\xb6\xc3\xb6giisu. Sinine valgus t\xc3\xb5stab organismis stressihormooni kortisooli taset.\n_START_SECTION_\nSinine ja roheline teistes keeltes\n_START_PARAGRAPH_\nM\xc3\xb5nes keeles ei tehta "sinisel" ja "rohelisel" vahet. N\xc3\xa4iteks vietnami keeles on nii roheline kui sinine xanh. Vajadusel v\xc3\xb5ib rohelise kohta \xc3\xb6elda xanh l\xc4\xaf c\xc4\x81y "xanh nagu lehed" ja taeva kohta xanh n\xc6\xb0\xe1\xbb\x9bc "xanh nagu taevas". _NEWLINE_M\xc3\xb5nes keeles on aga alles viimasel ajal hakatud sinisel ja rohelisel vahet tegema. N\xc3\xa4iteks jaapanikeelne s\xc3\xb5na ao (\xe9\x9d\x92) v\xc3\xb5ib viidata nii sinisele kui rohelisele, olenevalt situatsioonist. T\xc3\xa4nap\xc3\xa4eval on jaapanlastel kasutusse v\xc3\xb5etud ka rohelist t\xc3\xa4histav s\xc3\xb5na (\xe7\xb7\x91, midori)._NEWLINE_M\xc3\xb5ned rahvad jagavad siniseid v\xc3\xa4rvitoone aga heledateks ja tumedateks. N\xc3\xa4iteks vene keeles on hele- ehk taevasinine omaette v\xc3\xa4rv (\xd0\xb3\xd0\xbe\xd0\xbb\xd1\x83\xd0\xb1\xd0\xbe\xd0\xb9), mis erineb (tume)sinisest (\xd1\x81\xd0\xb8\xd0\xbd\xd0\xb8\xd0\xb9). N\xc3\xb5ndasamuti on ka itaallastel kaks sinist (azzurro ja blu) ning eraldi helesinine v\xc3\xa4rvus on olemas ka heebrea keeles (\xd7\xaa\xd7\x9b\xd7\x9c\xd7\xaa \'tchelet\').'